**Prevádzkový poriadok zberného miesta**

**v Kamennej Porube**

Otváracie hodiny sú od 8:00 do 13:00, zvyčajne prvú a druhú sobotu v kalendárnom mesiaci. Dni, kedy je zberný dvor otvorený, sú zverejnené na webovej stránke obce – v kalendári podujatí. Počas zimy je zberné miesto zatvorené.

Vstup do areálu je možný iba so súhlasom obsluhujúceho pracovníka. Pri odovzdávaní odpadu je potrebné riadiť sa jeho pokynmi. Neuposlúchnutie jeho pokynov sa považuje za priestupok s možnosťou uloženia pokuty. Obsluhujúci pracovník iba usmerňuje občanov pri odovzdávaní odpadu. Odpad si musí uložiť na určené miesto občan, ktorý odpad priviezol.

Odovzdávať odpad môže iba občan (fyzická osoba) s trvalým pobytom v Kamennej Porube. Občan je povinný preukázať sa občianskym preukazom (to neplatí pri odovzdávaní separovaného zberu - železný šrot, plasty, kovové obaly + VKM, papier, sklo).

Upozorňujeme, že nie je možné odovzdávať odpad z podnikateľskej činnosti – podnikateľ musí likvidovať odpad na svoje vlastné náklady a nie na náklady spoluobčanov. Nie je možné odovzdávať odpad zo stavebnej činnosti (s výnimkou drobného stavebného odpadu) – stavebník sa zaväzuje zlikvidovať odpad zo stavebnej činnosti legálnym spôsobom na svoje vlastné náklady. Nie je možné odovzdávať ani neprimerane veľké množstvo komunálneho odpadu – takýto odpad musí občan odovzdať priamo na skládku odpadu v Šuji (obec mu vystaví sprievodku a následne vyúčtuje uloženie odpadu).

Odpad je potrebné pred jeho odovzdaním maximálne vyseparovať – v opačnom prípade nebude prebraný (obci vznikajú ďalším spracovaním odpadu neprimerane vysoké náklady na pracovnú silu)

* Pneumatiky je potrebné pred odovzdaním vyzuť z diskov
* Z bicyklov je potrebné zhodiť plášte, duše, sedadlo
* Všetky sklenené výplne z dverí, okien, vitrín, ... je potrebné dočista vytĺcť do nádob na sklo na zbernom mieste
* Z nábytku je potrebné oddeliť všetky kovové a plastové súčasti. Nábytok je potrebné odovzdávať rozbitý na dosky.
* Sedačky je potrebné rozobrať – zvlášť odovzdať drevo, železo a zvyšok sedačky (molitan a poťahy).
* Z elektrických zariadení pred odovzdávaním nevyberať motory a pod. Zariadenia je potrebné odovzdávať celistvé.
* Drobný stavebný odpad je odpad zo stavebných prác, na ktoré nie je potrebné stavebné povolenie alebo ohlásenie stavby. Zaraďujeme sem drobné zmesi betónu, tehál, obkladačiek, dlaždíc, keramiky, vrátane keramických zariaďovacích predmetov (umývadlá, toalety), zvyšky zeminy a kameniva, stavebné materiály obsahujúce škvaru, pórobetón a pod. Na zberné miesto je možné uložiť iba malé množstvo odpadu, väčšie množstvo si musí občan zlikvidovať na svoje vlastné náklady – napr. odovzdaním v spoločnosti ERPOS so sídlom v Žiline.

**Na zberné miesto je potrebné vyvážať aj všetky orezané konáre zo stromov a kríkov.**

Pavol Sandanus, starosta obce Kamenná Poruba